Vlugvoos Bulle bly staande teen moedige PumasFoto: GB Jordaan. Die Bulle was eers vroeër hierdie week terug in Suid-Afrika ná hul teleurstellende vertoning teen Benetton in die eindstryd van die Reënboogbeker. Vlugvoosheid sou ongetwyfeld ’n rol speel in die span se eerste kragmeting op tuisbodem, maar die Pretorianers het gisteraand genoeg gedoen om die Pumas met 32 – 27 op Loftus Versfeld te klop. Dit was egter hoegenaamd nie die perfekte wedstryd vir die Bulle nie. Jake White het juis gesê dat die Pumas sal poog om sy span op hul tuisveld seer te maak. En hoewel hulle ná 80 minute se spel staande gebly het, het die Laevelders ongetwyfeld ’n vuishou of twee ingekry. Maar kom ons begin by die begin. Foto: GB Jordaan. Die Bulle het goed weggetrek met Harold Vorster wat ’n paar lekker dinge op senter in sy Pretoria-buiging gedoen het. Die voormalige Leeus-speler het die tuisspan se eerste drie gedruk, terwyl Madosh Tambwe ook oudergewoonte ’n paar verdedigers na lug laat gryp het. Teen rustyd het die Bulle ’n voorsprong van 17 – 3 geniet. Tog is die Pumas deesdae die Duracell-batteryspan van Suid-Afrikaanse rugby: Net omdat jy moeg is, beteken nie noodwendig dat hulle is nie en die Laevelders het met ’n goeie terugvegpoging in die tweede helfte vorendag gekom. Foto: GB Jordaan. Hulle het trouens dié helfte met 24 – 15 “gewen” met spelers soos Eddie Fouché, Etienne Taljaard en Devon Williams wat hul waarde onderstreep het. Maar Marcell Coetzee, wat self ook tevrede met sy vertoning kan wees, se span het diep gedelf om hul toernooi weer op koers te kry. “Dit was ’n baie fisieke stryd gewees, maar ons het ongetwyfeld karakter teen die einde van die kragmeting getoon. Dit is belangrik om weer op te staan nadat jy geval het,” het Coetzee gesê. Bulle: Drieë: Harold Vorster, Madosh Tambwe, Cornal Hendricks en David Kriel. Doelskoppe: Chris Smith (3). Strafskoppe: Smith (2). Pumas: Drieë: Etienne Taljaard, Eddie Fouché en Tapiwa Mafura. Doelskoppe: Fouché (3). Strafskoppe: Fouché (2).